**הנסתרות לה' אלוקינו**

**ההשפעה הנסתרת**

*"בשעה שהעולם מלא באסונות אין לנו אלא את דברי חז"ל על הפסוק "ובני קורח לא מתו": "מקום נתבצר להם בגיהנום"ברגע האחרון, כשהאדמה פצתה לבלוע את קורח וכל עדתו, עמדו הם ועשו תשובה, והקב"ה "ביצר להם מקום בגיהנום" - עשה להם כעין בועה מנותקת מהסביבה הבוערת, וסופם שיצא מהם שמואל הנביא"*

*(הרב פינקוס, נפש חיה)*

**אין לנו עסק בנסתרות, אך ידוע לנו מקיומן**

התורה הקדושה נחלקת לשני חלקים - נגלה, ונסתר.

אמנם, גם אם עבור אנשים בדרגתנו בכלל הוא ש"אין לנו עסק בנסתרות" (10), מכל מקום חובה עלינו לדעת **שישנן נסתרות!**

הידיעה על המצאותם של הנסתרות חיונית בכל שטחי החיים - רוחניים כגשמיים. אנו רואים מכונית נוסעת, איננו יודעים בדיוק כיצד היא פועלת - אך אנו יודעים שיש לה מערכת פנימית המפעילה אותה. אין לנו צורך לדעת כיצד פועל המנוע, אבל אנחנו חייבים לדעת שיש לה מנוע.

לכל דבר בעולם יש נסתרות. אף אחד בעולם לא יכול לומר שאין לו עסק בנסתרות. רוב מחשבותיהם ומעיינם של אנשים משכילים בעולם, נתונים למסתורין שבעולם. אנו יודעים שמאכלים מסויימים משמינים, או מזיקים לבריאות, ומאכלים אחרים בריאים ומחזקים את הגוף. האם אנחנו רואים בעיניים את ההשפעה המיידית של המאכל? חיצונית זה לא קורה מיד, רק במשך הזמן זה משפיע. **אבל ב"נסתרות זה משפיע מיד!**

כשילד נולד עם מום בלב, מיד מברר הרופא אצל האם - איזה תרופה היא לקחה לפני הלידה?...

את זה כל אחד מבין.

לפני שנים, היו אומרים האנשים שרצו להראות עצמם כמשכילים - "לראות זה להאמין", במה שהם לא ראו בעיניהם, הם לא האמינו. אבל כיום כולם כבר יודעים שלא צריך לראות כדי להאמין. הולך אדם ברחוב, ובידו קופסא קטנה שחורה, והוא קורה לתוכה: "הלו... שלום, מה שלומך?,,," - "עם מי אתה מדבר?" שואלים אותו, והוא עונה "עם אחי שנמצא מעבר לים..." האם אדם זה שפוי בדעתו?! אלא מה, אנחנו יודעים שישנם גלים שמשדרים את הקולות. האם ראינו פעם את הגלים הללו? מעולם לא! אבל אנחנו יודעים שהם קיימים!

אין לנו עסק בנסתרות - אבל אנחנו יודעים שהם קיימים!

אנו מברכים בכל יום "שלא עשני גוי" אולי כאן בארץ ישראל "גוי" פרושו ערבי-טרוריסט, אבל בחוץ לארץ ישנם הרבה גויים נימוסיים ונחמדים... ההבדל בין יהודי לגוי הוא נסתר, חיצונית אנו לא רואים הבדל - יכולים לחלוף אלף שנים ויותר עד שיבוא איזה "היטלר" וילמד אותנו מה באמת טמון בתוך תוכו של ה"גוי" "התרבותי"...

כל חיינו מלווים במסתורין. כך גם בעניין הצניעות. הבעיה של ה"נגלות" היא ברורה וידועה למדי. כל אחד שיש לו קצת מצפון, יודע ומבין את המשמעות והחשיבות של הצניעות עם כל מה שכרוך בה. אבל אנו שוכחים שיש עוד חלק - הנסתרות של הצניעות! החלק העמוק של הצניעות וכל הכרוך בו.

הנה, למשל, נוסעים לנופש, יושבים יחד ומשוחחים. האם אנו יכולים לומר כיצד הדבר משפיע על בחור צעיר היושב בסמוך ורואה קבוצת נשים משוחחות? איננו יודעים! תאמרו, מעולם לא ראינו אחד שהתקלקל מדבר כזה. התשובה היא - מעולם גם לא ראינו אדם שעישן סיגריה וראותיו הפסיקו בו במקום לפעול! אלא שגם אם אנחנו לא רואים, ההשפעה קיימת!

**סכנות טבעיות וסכנות על ידי האדם**

הקב"ה ברא את העולם באופן שיש בו סכנות. ישנן חיות רעות, רעידות אדמה, קור, חום. כך הוא טבע העולם מעצם בריאתו.

אבל ישנן סכנות שהאדם יצר במו ידיו! בתפילת הדרך אנו מבקשים "ותצילנו מכף כל אויב ואורב ... וחיות רעות בדרך ..." אלו הן הסכנות הטבעיות.

אבל את הסכנה האיומה בדמות גוש מתכת שטס במהירות של 90 קילומטר שעה - אותה יצר האדם! גם הענין של הצניעות הוא ענין של סכנה, אלא שישנם בזה שני סוגי סכנות: כשאישה הולכת ברחוב בלבוש צנוע, זהו גם כן מצב של סכנה, אבל זו סכנה שהקב"ה ברא בטבע. אבל כשאישה הולכת שלא בצניעות - זוהי סכנה שהאדם עצמו יצר!

וההבדל גדול ביותר. מסכנות שהקב"ה יצר, אם מתנהגים כראוי על פי גדרי הצניעות - "שומר פתאים ה'" (11), הקב"ה שומר עלינו. על זה נאמר: "יפול מצדך אלף ורבבה מימינך אליך לא ייגש" (12) - העולם כולו מלא במזיקים, וכל אדם ההולך ברחוב מוקף במזיקים - בין מזיקים שאינם נראים, ובין מזיקים שכל אדם רואה ומבין שהוא זקוק לשמירה מהם, כגון: מכוניות, ממחלות וכו'. העולם כיום מלא במזיקים, כל העולם חי בפחד, והדבר היחיד שיכול להציל אותנו הוא - קירבת ה'! רק מי ש"יושב בסתר עליון, בצל ש-ד-י יתלונן", עליו נאמר "יפול מצדך אלף".

אבל אם פורצים גדר, אנחנו מכניסים את עצמנו לסכנות נוראות, שאין לנו מושג כלל מהן!

בנו של החפץ חיים מספר, כשפעם אחת ישב אביו בביתו, ואחת השכנות נכנסה ויצאה כמה פעמים לבית, ובכל פעם היה מטה החפץ חיים את ראשו לצד. אמנם, פעם בשעה שישב עם כמה תלמידים ודיבר דברי תורה, ואותה שכנה נכנסה ויצאה, לא היה יכול החפץ חיים להתאפק ואמר לה: "מה את מסתובבת לך כאן, מה יש לך מאיתנו? וכי חושבת את שאנו מלאכים?!

נכון, מעולם לא ראינו אדם הנהפך למפלצת ... אבל אין ספק שהדבר הזה הורס אותנו לחלוטין - כי זה לא המצב הטבעי שברא הקב"ה את עולמו!

אילו רק היה לנו "רנטגן" היכול לשקף את נשמותינו...

**מקום התבצר להם בגיהנום**

מה עושים?

כבר הזכרנו, שכיום אין לנו מומחה לענין הנשמה שיכול לומר לנו מה לעשות.

אבל באופן טבעי כך הוא עולמו של הקב"ה - רצוף סכנות. אמנם, לגבי סכנות טבעיות, "שומר פתאים ה'", ילד שרואה פריצות, מי יודע כיצד הדבר משפיע על נשמתו לרעה, אך אם הילד גר במקום שיש שם פריצות ואין מה לעשות, ועל כך יש לנו הבטחה "שומר פתאים ה'" - אבל לקחת ילד לטייל במקום פריצות?! איזה שוטה ילך להכניס את הילד ללוע הסכנה?! על זה הרי אין לנו שום הגנה!

בשעה שהעולם מלא באסונות אין לנו אלא את דברי חז"ל על הפסוק "ובני קורח לא מתו" (13): "מקום נתבצר להם בגיהנום". ברגע האחרון, כשהאדמה פצתה את פיה לבלוע את קורח וכל עדתו, עמדו הם ועשו תשובה, והקב"ה "בצר להם מקום בגיהנום" - עשה להם כעין בועה מנותקת מהסביבה הבוערת, וסופם שיצא מהם שמואל הנביא.

עלינו ליצור סביבנו בועה, לשמור על היופי שלנו, על הצדקות והקדושה שלנו. אנחנו צריכים לחיות חיים רגילים, פרנסה, משפחה, וכו'. אבל בתוך כל החיים הללו ליצור בועה שתגן עלינו מפני הסביבה. לחיות חיים קדושים, להיות עם הקב"ה עשרים וארבע שעות ביממה - האנשים עושים זאת ע"י לימוד תורה, והנשים עושות זאת ע"י הצניעות. ואם האישה מתלבשת בצניעות ומתנהגת בצניעות - הקב"ה איתה, ושומר עליה.

בתוך הגיהנום בו אנו חיים, עלינו ליצור לעצמנו בועה שהיא בבחינת "גן עדן", שם נזכה לגדל את בני משפחתנו בקדושה ובטהרה(14).

**ההשפעה העצומה של הבגד על לובשו**

עוצמת ההשפעתם של הבגדים על האדם הלובש אותם נלמדת מתוך התבוננות בבגדי הכהן, אותם לבש בשעת העבודה בבית המקדש. חז"ל אומרים: בזמן שבגדיהם עליהם כהונתם עליהם, אין בגדיהם עליהם אין כהונתם עליהם" (זבחים יז').

מכאן רואים בבירור שהבגדים מסוגלים להשפיע על האדם במידה כזו, עד שקדושתו המיוחדת תלויה בהם. מעניין לציין, כי בגדיו של הכהן היו חייבים להיות באורך המתאים המדוייק למידתו - לא ארוכים ממנה ולא קצרים ממנה. משום כך מתייחס הפסוק לבגדי הכהן במילים "ולבש הכהן מדו בו" (ויקרא ו, ג) - מלשון מידה (ראה רש"י שם).

כך גם בת ישראל, אשר לבושה מעיד עליה כמדיו של חייל, את השתייכותה לבנות ישראל הכשרות, מתקדשת היא על ידם בעבודת ה'. משום כך מתואר לבושה של האישה הצנועה במילים "ממשבצות זהב לבושה" (תהילים מה, יד) מילים המתארות את בגדי הקודש של הכהן הגדול.

בניגוד לכך, בגדים פסולים משפיעים על לובשיהם בהפיצם טומאה המועברת ללובש. ה"חתם סופר" כותב, כי יעקב אבינו, שהצטיין במידת האמת, התקשה מאוד - כמעט ולא היה מסוגל - לסטות מן האמת ולומר לאביו "אנכי עשיו בכורך" (בראשית כז, יט). כדי לעזור לו להתגבר על הקושי יעצה לו אימו ללבוש את בגדי אחיו הרשע. היא ידעה שהשפעתם השלילית של בגדים אלו תאפשר ליעקב לרדת ממדרגתו הגבוהה בעבודת ה', ולעשות מעשה, שבתנאים היה עבורו כמעט בגדר הבלתי אפשרי (חתם סופר על התורה, בראשית כז, לו ד"ה הלא אצלת).

זהו כוח ההשפעה הנסתרת.

וכל מילה נוספת - מיותרת.

ליקטה וערכה: מ. ביטון